CELEX: 
Language: el
Date: 2020-06-26 00:00:00
Title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του εκτελεστικού κανονισμού (ΕΕ) 2019/66 όσον αφορά τους μετά την εισαγωγή ελέγχους των φυτών προς φύτευση

ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 26.6.2020
            
            
               για την τροποποίηση του εκτελεστικού κανονισμού (ΕΕ) 2019/66 όσον αφορά τους μετά την εισαγωγή ελέγχους των φυτών προς φύτευση
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον Κανονισμό (EE) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους)
                  1
               , και ιδίως το άρθρο 22 παράγραφος 3,
            
            
               Εκτιμώντας τα ακόλουθα:
            
            
               (1)Ο εκτελεστικός κανονισμός (ΕΕ) 2019/66 της Επιτροπής
                  2
                θεσπίζει κανόνες περί ενιαίων πρακτικών ρυθμίσεων για τη διενέργεια επίσημων ελέγχων στα φυτά, τα φυτικά προϊόντα και άλλα αντικείμενα. Οι εν λόγω κανόνες περιλαμβάνουν ελέγχους στις εγκαταστάσεις των επαγγελματιών στους τόπους παραγωγής των φυτών προς φύτευση.
            
            
               (2)Τα φυτά προς φύτευση σε λήθαργο πλην των σπόρων ενδέχεται να παρουσιάζουν ομοιόμορφους κινδύνους για την υγεία των φυτών, διότι κατά τον έλεγχό τους στους συνοριακούς σταθμούς ελέγχου ή στα σημεία ελέγχου ενδέχεται να μην είναι δυνατόν να εντοπιστεί η παρουσία ή τα συμπτώματα των επιβλαβών οργανισμών. Ωστόσο, αμέσως μετά τους ελέγχους αυτούς, τα εν λόγω φυτά προς φύτευση τίθενται σε ελεύθερη κυκλοφορία, συνοδευόμενα από φυτοϋγειονομικό διαβατήριο για κυκλοφορία εντός της επικράτειας της Ένωσης.
            
            
               (3)Ως εκ τούτου, και για τον σκοπό της αντιμετώπισης των εν λόγω κινδύνων, είναι σκόπιμο, μετά την εισαγωγή, να διενεργούνται φυσικοί έλεγχοι στις εγκαταστάσεις των επαγγελματιών τουλάχιστον κατά την πρώτη καλλιεργητική περίοδο, ώστε να ανιχνεύεται με υψηλότερο βαθμό βεβαιότητας η παρουσία επιβλαβούς οργανισμού καραντίνας στην Ένωση, επιβλαβούς οργανισμού καραντίνας στις προστατευόμενες ζώνες ή επιβλαβούς οργανισμού που υπόκειται στα μέτρα που θεσπίζονται σύμφωνα με το άρθρο 30 παράγραφος 1 του κανονισμού (ΕΕ) αριθ. 2016/2031
                  3
               . Προκειμένου οι αρμόδιες αρχές να διενεργούν αυτούς τους ελέγχους κατά τον πλέον αποτελεσματικό και αναλογικό τρόπο, θα πρέπει να καθορίζουν τη συχνότητα των εν λόγω ελέγχων, καθώς και τα φυτά προς φύτευση που θα υπόκεινται στους εν λόγω ελέγχους, βάσει σχεδίου ελέγχου, το οποίο θα καταρτίζεται σύμφωνα με ορισμένα κριτήρια.
            
            
               (4)Για να καταστούν οι έλεγχοι πιο αποτελεσματικοί και στοχευμένοι στους υψηλότερους κινδύνους για την υγεία των φυτών, είναι σκόπιμο να βασίζονται στο ιστορικό εντοπισμού των σχετικών επιβλαβών οργανισμών σε σχέση με τις οικείες τρίτες χώρες καταγωγής, στην παρουσία επιβλαβών οργανισμών προτεραιότητας στις εν λόγω χώρες και στις διαθέσιμες πληροφορίες στο σύστημα διαχείρισης πληροφοριών για τους επίσημους ελέγχους (IMSOC). Τα κράτη μέλη μπορούν να εισπράττουν τέλη για τους εν λόγω ελέγχους, όπως ορίζεται στο άρθρο 80 του κανονισμού (ΕΕ) 2017/625.
            
            
               (5)Όταν από τους εν λόγω ελέγχους καταδεικνύεται ότι εντοπίζεται επιβλαβής οργανισμός καραντίνας ή επιβλαβής οργανισμός που υπόκειται στα μέτρα που θεσπίζονται σύμφωνα με το άρθρο 30 παράγραφος 1 του κανονισμού (ΕΕ) 2016/2031, οι αρμόδιες αρχές θα πρέπει να καταγράφουν τα αποτελέσματα των ελέγχων στο IMSOC στο αντίστοιχο τελικό κοινό υγειονομικό έγγραφο εισόδου (ΚΥΕΕ), όπως αναφέρεται στο άρθρο 56 του κανονισμού (ΕΕ) 2017/625, όποτε είναι εφικτή η συσχέτιση της μολυσμένης μονάδας με το εισαχθέν φορτίο.
            
            
               (6)Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Το άρθρο 1 του εκτελεστικού κανονισμού (ΕΕ) 2019/66 αντικαθίσταται από το ακόλουθο κείμενο:
            
            
               «1.Οι αρμόδιες αρχές διενεργούν επίσημους ελέγχους τουλάχιστον μία φορά ετησίως στις εγκαταστάσεις, και, κατά περίπτωση, σε άλλες τοποθεσίες που χρησιμοποιούν οι επαγγελματίες οι οποίοι είναι εξουσιοδοτημένοι να εκδίδουν φυτοϋγειονομικά διαβατήρια σύμφωνα με το άρθρο 84 παράγραφος 1 του κανονισμού (ΕΕ) 2016/2031. 
            
            
               2.Οι εν λόγω έλεγχοι περιλαμβάνουν επιθεωρήσεις και, στην περίπτωση υπόνοιας κινδύνων για την υγεία των φυτών, τη δειγματοληψία και τις δοκιμές που αναφέρονται στο άρθρο 92 παράγραφος 1 του κανονισμού (ΕΕ) 2016/2031.
            
            
               3.Οι εν λόγω έλεγχοι διενεργούνται στην πλέον κατάλληλη χρονική περίοδο όσον αφορά τη δυνατότητα να εντοπιστούν η παρουσία των σχετικών επιβλαβών οργανισμών ή ενδείξεις ή συμπτώματα αυτής.
            
         
         
            
               4.Επιπλέον των ελέγχων που αναφέρονται στις παραγράφους 1 έως 3, οι αρμόδιες αρχές διενεργούν φυσικούς ελέγχους σε φυτά προς φύτευση πλην των σπόρων προς σπορά, συμπεριλαμβανομένων των κονδύλων, των βολβών και των ριζωμάτων, τα οποία έχουν εισαχθεί στην Ένωση σε κατάσταση λήθαργου. Οι αρμόδιες αρχές διενεργούν τους ελέγχους αυτούς κατά την πρώτη καλλιεργητική περίοδο μετά την εισαγωγή σε ορισμένα από τα φυτά που προσδιορίζονται με βάση το σχέδιο ελέγχου που αναφέρεται στην παράγραφο 5.
            
            
               5.Οι αρμόδιες αρχές καθορίζουν τη συχνότητα των ελέγχων που αναφέρονται στην παράγραφο 4 βάσει σχεδίου ελέγχου, το οποίο καταρτίζεται σύμφωνα με τουλάχιστον όλα τα ακόλουθα κριτήρια:
            
            
               α)το ιστορικό και το επίπεδο των ενωσιακών επιβλαβών οργανισμών καραντίνας που εντοπίστηκαν και κοινοποιήθηκαν από τα κράτη μέλη σύμφωνα με το άρθρο 11 στοιχείο γ) του κανονισμού (ΕΕ) 2016/2031, οι οποίοι βρέθηκαν παρόντες σε εισαγόμενα φυτά, φυτικά προϊόντα και άλλα αντικείμενα·
            
            
               β)την εμφάνιση επιβλαβούς οργανισμού προτεραιότητας, κατά την έννοια του άρθρου 6 του κανονισμού (ΕΕ) 2016/2031, στην οικεία τρίτη χώρα καταγωγής, σύμφωνα με τα διαθέσιμα τεχνικά και επιστημονικά στοιχεία·
            
            
               γ)πληροφορίες που διατίθενται μέσω του συστήματος διαχείρισης πληροφοριών για τους επίσημους ελέγχους (IMSOC) ή οποιαδήποτε άλλη επίσημη προειδοποίηση·
            
            
               δ)τη βιολογία του ξενιστή και των επιβλαβών οργανισμών και άλλους σχετικούς όρους για την αποτελεσματική ανίχνευση ενός επιβλαβούς οργανισμού καραντίνας ή επιβλαβούς οργανισμού που υπόκειται στα μέτρα που θεσπίζονται σύμφωνα με το άρθρο 30 παράγραφος 1 του κανονισμού (ΕΕ) αριθ. 2016/2031.
            
            
               6.Όταν οι έλεγχοι που αναφέρονται στην παράγραφο 4 αποδεικνύουν την παρουσία επιβλαβούς οργανισμού καραντίνας ή επιβλαβούς οργανισμού που υπόκειται στα μέτρα που θεσπίζονται σύμφωνα με το άρθρο 30 παράγραφος 1 του κανονισμού (ΕΕ) 2016/2031, οι αρμόδιες αρχές καταγράφουν τα αποτελέσματα των ελέγχων στο IMSOC στο αντίστοιχο τελικό κοινό υγειονομικό έγγραφο εισόδου (ΚΥΕΕ), όπως αναφέρεται στο άρθρο 56 του κανονισμού (ΕΕ) 2017/625, όποτε είναι εφικτή η συσχέτιση της μολυσμένης μονάδας με το εισαχθέν φορτίο.»
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 26.6.2020
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                  
                     
                        DRAFT
                     
                  
                  
               
               
                  
                     (2)
                  
                        ΕΕ L 95 της 7.4.2017, σ. 1.
               
               
                  
                     (3)
                  
                  
                        Εκτελεστικός κανονισμός (ΕΕ) 2019/66 της Επιτροπής, της 16ης Ιανουαρίου 2019, σχετικά με κανόνες περί ενιαίων πρακτικών ρυθμίσεων για τη διενέργεια επίσημων ελέγχων στα φυτά, τα φυτικά προϊόντα και άλλα αντικείμενα ώστε να εξακριβωθεί η συμμόρφωση με τους ενωσιακούς κανόνες περί προστατευτικών μέτρων κατά των επιβλαβών για τα φυτά οργανισμών που εφαρμόζονται στα εν λόγω εμπορεύματα (ΕΕ L 15 της 17.1.2019, σ. 1). 
                  
               
               
                  
                     (4)
                  
                  
                        Κανονισμός (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ (ΕΕ L 317 της 23.11.2016, σ. 4).